הספר המלבב "האי של נים" שכתבה הסופרת האוסטרלית ונדי אור ויצא בהוצאת איגואנה, בתרגומה של גילי בר-הלל, עוסק גם הוא בצורה מקורית ביחסים שבין הסופר לגיבור הספרותי שהוא יוצר  וביחסים של שניהם עם הקורא, ובחציית הגבולות המפרידים לכאורה בין מציאות ודמיון.

נים היא ילדה שגרה עם אביה על אי מבודד. היא מעריצה את ספריו של אלכס רובר שבמרכזם גיבור הרפתקן ונועז. כשהיא נשארת על האי לבדה ומקבלת בשם אביה אי-מייל מהסופר המבקש לדעת פרטים מציאותיים שיסייעו לו לעצב את המרחב הבדוי שבו יפעל גיבורו, הנושא את שמו, היא נרגשת. ההתכתבות נמשכת כאשר נים מסרבת להיפרד מהדמות שיצרה לסופר בדמיונה והסופר, שמתברר שהיא סופרת, מתקשה להבין שחייה של נים שמתנהלים כמו סיפור דמיוני, הם מציאותיים לחלוטין.

אולם פלאי הטכניקה המודרנית מבהירים את אי ההבנות וכשהסופרת חסרת הביטחון ומלאת החרדות מבינה שהקוראת הצעירה והנאמנה שלה נמצאת במצוקה, היא מחליטה לצאת מאחורי שולחן הכתיבה למסע נועז כדי להציל אותה.
דבריה של רננה גרין - שוקרון במסגרת כנס לספרות ילדים ונוער

